Oorbevolking in tronke plaMinister Ronald Lamola. Foto: Parlement/Twitter Suid-Afrika se gevangenisse is erg oorbevolk en die departement van korrektiewe dienste sal om die rede voorkeur gee aan die verskaffing van toepaslike dienste vir veilige en menslike aanhouding in korrektiewe sentrums. Ronald Lamola, minister van justisie en korrektiewe dienste, het tydens die begrotingsrede vir die departement van korrektiewe dienste in die parlement gesê teen 31 Maart vanjaar was daar 162 875 gevangenes in die land, hoewel daar net plek vir 118 572 is. Nagenoeg 65% van gevangenes is jeugdiges. Volgens die minister word verskeie meganismes en strategieë geïmplementeer om die situasie te hanteer. “Ons infrastruktuurprojekte vorder goed met die opgradering en bou van nuwe sentrums wat rehabilitasie-georiënteerd is.” Die opgradering van die C-Max-gevangenis in Pretoria is in Desember voltooi en sal amptelik in Augustus geopen word. Die fasiliteit het 284 beddens. Die Standerton- en die Estcourt-gevangenis is amptelik onderskeidelik in April en Mei geopen en het gesamentlik 1 998 beddens. Volgens Lamola word nou gewag op die amptelike oorhandiging van die Tzaneen-gevangenis wat saam met die opgeknapte Glencoe-gevangenis 1 101 beddens sal verskaf teen September. “Op mediumtermyn sal die departement voorkeur gee aan die verskaffing van toepaslike dienste vir veilige en menslike aanhouding in korrektiewe sentrums. Die totale bestedingstoename is teen ’n gemiddelde jaarlikse koers van 6,7% op van R23,8 miljard in 2018/’19 tot R28,9 miljard in die 2021/’22‑boekjaar. “Daar moet egter kennis geneem word dat daar ŉ vermindering van R79,9 miljoen in 2019/’20 en R74,3 miljoen in 2020/’21 op die departement se begroting is vir die vergoeding van werknemers wat dus druk op diensleweringsvereistes sal uitoefen. Dit is egter positief om daarop te let dat ons poog om stabiliteit te behou deur onder andere strategiese en kritieke vakatures te vul om die doelwit te bereik om ’n doeltreffende korrektiewe diens te bedryf.” Volgens Lamola sal die departement ook voortgaan om ŉ sleutelrol te speel in die nasionale strategie vir die uitroeiing van armoede deur die bestuur van 21 plase en 96 klein tuine wat gebruik word vir selfversorging en werksgeleenthede. “Ons produksiewerkswinkels, wat onder meer spesialiseer in die maak van meubels, houtwerk, stoffering, polering van meubels, sweiswerk, metaalwerk, pas en draai, spuitverf, die maak van klere ensovoorts, gaan voort om werksgeleenthede vir oortreders te bied, met die doel om vaardigheidsbenutting en -ontwikkeling te gebruik ten einde oortreders se indiensnemingsvermoë en selfstandigheid te verbeter na hul vrylating.” ŉ Gemiddeld van 1 500 gevangenes werk daagliks in die produksiewerkwinkels terwyl sowat 3 000 gevangenes op die plase werk.